EUROPA 2020 – O strategie europeană pentru o creştere inteligentă, durabilă şi favorabilă incluziunii


EUROPA 2020 – O strategie europeană pentru o creştere inteligentă, durabilă şi favorabilă incluziunii


ABSTRACT

În martie 2010, Comisia Europeană a lansat “Strategia Europa 2020” pentru ieşirea din criză şi pregătirea economiei UE pentru deceniul următor.


Noua strategie răspunde provocării de reorientare a politicilor de la gestionarea crizei la introducerea unor reforme pe termen mediu şi lung care să promoveze creşterea economică şi ocuparea forţei de muncă şi să asigure sustenabilitatea finanţelor publice. Strategia va permite Europei să se redreseze după criză şi să devină mai puternică - atât la nivel intern, cât şi la nivel internaţional -, prin creşterea competitivităţii, a productivităţii, a potenţialului de creştere economică, a coeziunii sociale şi a convergenţei economice. 


Comisia a identificat 3 factori-cheie pentru creşterea economică: creşterea inteligentă (promovarea cunoaşterii, inovării, educaţiei şi societăţii digitale), creşterea durabilă (realizarea unei producţii mai competitive şi folosirea mai eficientă a resurselor) şi creşterea incluzivă (participare mai mare la piaţa forţei de muncă, dobândirea de competenţe şi combaterea sărăciei). 


Au fost stabilite obiectivele comune în funcţie de care se vor orienta acţiunile statelor membre:


▪ creşterea ratei de ocupare a forţei de muncă la 75% (pentru femeile şi bărbaţii cu vârsta cuprinsă între 20 şi 64 de ani);


▪ îmbunătăţirea condiţiilor de cercetare şi dezvoltare, pentru ca nivelurile combinate ale investiţiilor publice şi private din acest sector să ajungă la 3% din PIB;


▪ reducerea emisiilor de gaze cu efect de seră cu 20% faţă de nivelurile din 1990; creşterea până la 20% a ponderii surselor regenerabile în consumul final de energie; creşterea cu 20% a eficienţei energetice. Până în 2020, UE se angajează să decidă trecerea la o reducere cu 30% faţă de nivelurile din 1990, cu condiţia ca şi celelalte ţări dezvoltate să se angajeze să efectueze reduceri comparabile ale emisiilor şi ca ţările în curs de dezvoltare să contribuie în mod adecvat, în funcţie de responsabilităţile şi capacităţile proprii (ofertă condiţionată de stabilirea unui acord global şi cuprinzător pentru perioada de după 2012);

▪ îmbunătăţirea nivelurilor de educaţie, prin fixarea obiectivului de reducere a ratei abandonului şcolar sub 10% (faţă de 15% cât este în prezent) şi prin creşterea procentului de absolvenţi ai învăţământului terţiar (cu vârsta cuprinsă între 30 şi 34 de ani) de la 31% la 40%; 

▪ promovarea incluziunii sociale şi eliminarea, pentru cel puţin 20 de milioane de persoane, a riscului de sărăcie/excluziune.

Consiliul European din 17 iunie 2010 a confirmat cele 5 obiective ale Strategiei Europa 2020 şi a fost de acord cu indicatorii privind educaţie şi incluziunea socială/reducerea sărăciei.


Lucrarea constituie o sinteză documentară referitoare la elaborarea şi implementarea strategiei, la Comunicarea Comisiei Europene “EUROPA 2020 – O strategie europeană pentru o creştere inteligentă, durabilă şi favorabilă incluziunii” (COM(2010)2020 final)
, precum şi la proiectul Programului naţional de reformă al României, elaborat în cadrul procesului de implementare a Strategiei Europa 2020.

I. STRATEGIA EUROPA 2020 – O STRATEGIE PENTRU URMĂTORII 10 ANI

1. Principalele etape în elaborarea strategiei

În anul 2000, Consiliul European de primăvară de la Lisabona a convenit că UE are nevoie de o ţintă care să transforme Europa, până în anul 2010, în cea mai competitivă economie din lume. Această misiune avea nevoie de o strategie concentrată pe următoarele aspecte:


- necesitatea pregătirii tranziţiei către o economie şi societate bazată pe cunoaştere, prin dezvoltarea de politici mai eficiente pentru societatea informaţională şi cercetare şi dezvoltare, precum şi prin accelerarea reformelor structurale pentru competitivitate şi inovare şi prin desăvârşirea pieţei interne;


- modernizarea modelului social European, investiţiile în oameni şi combaterea excluziunii sociale;


- susţinerea perspectivelor economice sănătoase şi a previziunilor pozitive de creştere prin aplicarea unor politici macroeconomice adecvate.


Strategia, numită “Strategia Lisabona” (SL), a fost completată şi evaluată succesiv, fiind relansată în anul 2005, cu un set de obiective care se concentrau pe creştere economică şi ocuparea forţei de muncă, conferindu-se o importanţă egală tuturor celor 3 dimensiuni – economică, socială şi de mediu.


Consiliul European de primăvară din 2009 a recunoscut progresele înregistrate de SL şi a îndemnat Comisia Europeană, Consiliul şi Coordonatorii Naţionali Lisabona să declanşeze un proces de analiză şi reflecţie asupra viitorului Strategiei Lisabona post-2010. Pregătirea acesteia a început prin procedul de identificare mai clară a provocărilor cărora Uniunea trebuia să le facă faţă (unele deja cunoscute, altele în transformare şi altele noi). 

În cadrul Reuniunii Coordonatorilor Naţionali Lisabona de la Praga – aprilie 2009 -, a fost întocmit un document care reunea principalele provocări la adresa Uniunii şi a Strategiei, metode pentru o implementare eficientă a reformelor, precum şi o serie de întrebări la care statele membre şi Uniunea trebuiau să răspundă pe perioada programării şi reevaluării noii Strategii.

Mesajele cheie ale reevaluării SL s-au concentrate în jurul ideii că, în următorul deceniu, Europa are nevoie de o strategie revitalizată pentru creştere durabilă şi prosperitate şi care să răspundă provocărilor legate de: transformarea economiei europene într-o economie eco-eficientă; valorificarea beneficiilor globalizării; reorganizarea finanţelor publice şi gestionarea eficientă a procesului de îmbătrânire a populaţiei.


Consiliul European din 10-11 decembrie 2009
 a agreat crearea unei viitoare Strategii Lisabona post-2010, având ca scop facilitarea ieşirii din criza economică şi socială. 


Strategia Europa 2020 trebuia să pună un accent deosebit pe o mai bună coordonare politică la nivel European. Astfel: implementarea Strategiei intra în competenţa de coordonare a Consiliului European; Parlamentului European i se conferea un rol sporit atât în ce priveşte formularea priorităţilor, cât şi în procesul de implementare a Strategiei; statelor membre li se oferea posibilitatea de a stabili, în cooperare cu Comisia, ţintele şi obiectivele naţionale pe o perioadă de 5 ani.

Consiliul European informal din 11 februarie 2010
 a andosat principalele propuneri referitoare la viitoarea Strategie Europa 2020: priorităţile tematice (creştere bazată pe cunoaştere şi inovare, asigurarea incluziunii sociale, dezvoltarea competitivităţii şi a economiei durabile); definirea unui număr limitat de ţinte UE şi negocierea de ţinte naţionale în vederea atingerii ţintelor generale ale strategiei; eliminarea barierelor existente la nivelul UE şi la nivel naţional; utilizarea mai bună a instrumentelor UE ca „recompense” pentru reformă, precum şi valorificarea mai eficientă a fondurilor din Programul-Cadru pentru Cercetare/a fondurilor structurale/a împrumuturilor BEI; prezentarea simultană a raportărilor statelor membre (planuri bugetare, programe de reformă, rapoarte în domeniul schimbărilor climatice); o mai bună monitorizare şi supraveghere a modului în care statele membre implementează Strategia; recomandări specifice pentru statele din zona euro; necesitatea urmăririi aspectelor cu impact asupra competitivităţii Uniunii (comerţ internaţional şi adaptarea la schimbările climatice); sporirea rolului Consiliului European.

Comisia Europeană a prezentat, la 3 martie 2010, Comunicarea „Europa 2020 – o strategie pentru creştere economică inteligentă, durabilă şi incluzivă”


Documentul a identificat 3 factori-cheie pentru reluarea creşterii economice, care să fie implementaţi prin acţiuni concrete la nivel comunitar şi naţional: creştere inteligentă, creştere durabilă şi creştere incluzivă.


Progresul în realizarea acestor ţinte majore urma să se evalueze în funcţie de îndeplinirea, de către statele membre, a celor 5 obiective comunitare: creşterea ratei de ocupare a forţei de muncă; îmbunătăţirea condiţiilor de cercetare-dezvoltare; reducerea emisiilor de gaze cu efect de seră; îmbunătăţirea nivelurilor de educaţie; promovarea incluziunii sociale şi eliminarea riscului de sărăcie.

Consiliul European din 25-26 martie 2010
 a agreat cadrul general al Strategiei Europa 2020, precum şi rolul principal al Consiliului European în procesul de guvernare a strategiei (abordarea „top-down”).

Consiliul European de la Bruxelles din data de 17 iunie 2010 a finalizat şi aprobat noua strategie privind creşterea economică şi ocuparea forţei de muncă în UE, fundamentată pe Comunicarea din 3 martie 2010 a Comisiei Europene „Europa 2020 – O strategie europeană pentru o creştere inteligentă, ecologică şi favorabilă incluziunii”.
2. Evoluţii în implementarea strategiei

▪ 30 iunie 2010: Comisia Europeană a adoptat Comunicarea privind întărirea coordonării politicilor economice pentru stabilitate, creştere şi ocupare - instrumente pentru o mai puternică guvernare economică la nivelul Uniunii Europene. Comunicarea se concentrează pe: extinderea supravegherii macroeconomice la nivel european, monitorizarea cadrelor bugetare naţionale, întărirea Pactului pentru Stabilitate şi Creştere (PSC), introducerea Semestrului european şi a unui sistem de sancţiuni şi premieri pentru statele membre.
▪ 13 iulie 2010: Consiliul Uniunii Europene a aprobat Recomandarea privind Orientările generale privind politicile economice ale Statelor membre şi ale Uniunii (2010/410/UE);
▪ 15 septembrie 2010: Comisia Europeană a lansat iniţiativa emblematică “Tineret în mişcare”. Comunicarea trasează direcţiile de acţiune ale UE şi statelor membre pentru dezvoltarea unor sisteme de educaţie şi formare moderne, adaptate economiei cunoaşterii şi care să asigure mobilitatea elevilor, studenţilor şi  a cadrelor didactice;
▪ 6 octombrie 2010: Comisia Europeană a lansat iniţiativa emblematică “O uniune a inovării”. Comunicarea defineşte acţiunile comunitare, naţionale şi regionale menite să asigure o abordare strategică a inovării, prin plasarea acesteia în centrul formulării politicilor europene pe termen mediu şi lung.
▪ 21 octombrie 2010: Consiliul EPSCO a adoptat Concluziile privind guvernanţa Strategiei europene privind ocuparea forţei de muncă în contextul Strategiei Europa 2020 şi al Semestrului european, precum şi Orientările integrate privind politicile de ocupare ale statelor membre. Documentul defineşte reformele necesare la nivelul statelor membre din perspectiva educaţiei, formării profesionale, incluziunii sociale şi a pieţei muncii.
▪ 28 octombrie 2010: Comisia Europeană a lansat iniţiativa emblematică “O politică industrială integrată pentru era globalizării”. Noua politică industrială integrată răspunde nevoilor actuale ale industriei, abordând întregul lanţ de producţie - de la infrastructură şi materii prime până la serviciile post-vânzare -, în vederea susţinerii şi menţinerii unei baze industriale puternice, diversificate şi competitive atât la nivel European cât şi la nivelul statelor membre.
▪ 23 noiembrie 2010: Comisia Europeană a lansat iniţiativa emblematică “O agendă pentru noi competenţe şi locuri de muncă: contribuţia europeană la ocuparea totală”. Comunicarea propune acţiuni concrete care urmăresc creşterea accesului cetăţenilor la piaţa muncii, îmbunătăţirea calităţii locurilor şi condiţiilor de muncă şi crearea de noi locuri de muncă.
▪ 16 decembrie 2010: Comisia Europeană a lansat iniţiativa emblematică “Platforma europeană împotriva sărăciei şi excluziunii sociale: un cadru european pentru coeziune socială şi teritorială”. Platforma - însoţită de un document de lucru ce cuprinde o listă a celor mai importante iniţiative-cheie - stabileşte acţiuni eficiente şi inovatoare pentru combaterea sărăciei şi a excluziunii sociale într-o serie de domenii sensibile, bazându-se pe utilizarea cât mai eficientă a fondurilor UE destinate incluziunii sociale.
▪ 12 ianuarie 2011, Comisia Europeană a adoptat comunicarea “Analiza anuală a creşterii economice: către un răspuns global al UE la criză”, care marchează debutul Semestrului european de coordonare ex-ante a politicilor macro-economice, bugetare şi de reforme structurale la nivelul statelor membre. Analiza COM stabileşte priorităţile economice concrete din trei domenii majore: macroeconomic, reforme structurale şi măsuri de favorizare a creşteriieconomice; se propune, totodată, un set de 10 acţiuni urgente (cu termen de realizare 2011/2012), esenţiale atât pentru consolidarea redresării economice pe termen scurt, cât şi pentru pregătirea UE pentru atingerea obiectivelor Strategiei Europa 2020.
II. SINTEZA COMUNICĂRII COMISIEI CĂTRE PARLAMENTUL EUROPEAN ŞI CONSILIU PRIVIND STRATEGIA EUROPA 2020 – O STRATEGIE PENTRU CREŞTERE ECONOMICĂ INTELIGENTĂ, DURABILĂ ŞI INCLUZIVĂ. COM (2010)2020
1. O perioadă de transformare
▪ Anularea de către criza economică a progreselor din ultimii 10 ani
Recenta criză economică a avut drept consecinţă anularea progreselor înregistrate în ultimii 10 ani în domeniul creşterii economice şi al creării de locuri de muncă. Astfel, în 2009, PIB-ul european a scăzut cu 4%, producţia industrială europeană a scăzut la nivelurile din anii ’90, iar 23 de milioane de persoane (10% din populaţia activă a UE) şi-au pierdut locurile de muncă.
Finanţele publice au fost grav afectate, cu deficite medii de 7% din PIB şi cu niveluri ale datoriei de peste 80% din PIB; doi ani de criză au anulat progresele realizate în 20 de ani de consolidare fiscală.
▪ Evidenţierea deficienţelor structurale ale Europei

- Din punct de vedere structural, rata medie de creştere economică a Europei a fost inferioară celei obţinute de principalii parteneri economici mondiali. Decalajul în materie de productivitate se datorează diferenţelor existente între structurile antreprenoriale, nivelurilor scăzute de investiţii în domeniul cercetării-dezvoltării şi inovării, utilizării insuficiente a tehnologiilor informaţiei şi comunicaţiilor, reticenţei unor segmente ale societăţilor din Europa de a susţine inovarea, obstacolelor în calea accesului pe piaţă şi unui mediu de afaceri mai puţin dinamic.


- În pofida înregistrării unor progrese, ratele de ocupare a forţei de muncă - cu o medie de 69% pentru persoanele cu vârsta cuprinsă între 20 şi 64 de ani – sunt în continuare mult mai scăzute decât în alte părţi ale lumii; procentul bărbaţilor angajaţi este de 76% al, iar procentul femeilor care lucrează este de 63%. Numai  46% dintre persoanele active cu vârsta cuprinsă între 55 şi 64 de ani au un loc de muncă, în timp ce în SUA şi Japonia acest procent este de 62%. Cetăţenii europeni lucrează, în medie, cu 10% mai puţine ore decât cei din SUA sau Japonia. 

- Începând cu anii 2013-2014, populaţia activă din UE începe să se reducă. În prezent, creşterea numărului de persoane cu vârsta de peste 60 de ani este de două ori mai rapidă decât creşterea înregistrată pentru aceiaşi categorie de vârstă anterior anului 2007 (2010- 2 milioane de persoane/an, în comparaţie cu 1 milion de persoane/an înainte de 2007). Scăderea ponderii populaţiei active şi sporirea numărului de pensionari va exercita presiuni suplimentare asupra sistemelor de protecţie socială.
▪ Intensificarea provocărilor globale


- Deşi va profita în continuare de faptul că reprezintă una din cele mai deschise economii din lume, Europa trebuie să ia în considerare intensificarea concurenţei economiilor dezvoltate şi emergente. Astfel, ţări precum China şi India investesc masiv în cercetare şi tehnologie, pentru a-şi plasa industria pe o poziţie superioară în economia mondială. Acest lucru va permite întreprinderilor europene să pătrundă pe noile pieţe, conducând, însă, la exercitarea unei anumite presiuni asupra competitivităţii anumitor sectoare ale economiei europene. 

- Finanţele mondiale au nevoie, în continuare, de măsuri corective. Disponibilitatea creditelor acordate în condiţii uşoare, o viziune pe termen scurt şi asumarea de riscuri exagerate pe pieţele financiare din toată lumea au încurajat comportamentul financiar speculativ şi au contribuit la apariţia unor dezechilibre importante.  

- Provocările legate de climă şi de resurse impun adoptarea de măsuri drastice. Dependenţa puternică de combustibilii fosili şi utilizarea ineficientă a materiilor prime expun consumatorii şi întreprinderile europene la şocuri dăunătoare şi costisitoare în ce priveşte preţurile, ameninţă securitatea economică şi favorizează schimbările climatice. Creşterea populaţiei de la 6 la 9 miliarde va intensifica concurenţa pentru resursele naturale şi va exercita presiuni asupra mediului. 

▪ Necesitatea iniţierii de acţiuni destinate evitării declinului


- Criza a evidenţiat puternica interdependenţă între cele 27 de economii naţionale ale UE, îndeosebi între cele din zona euro. Reformele realizate sau nu într-un stat membru afectează evoluţia situaţiei în toate celelalte state membre. De exemplu, din cauza crizei şi a constrângerilor severe în ce priveşte cheltuielile publice, pentru unele state membre este mai dificil să asigure finanţarea suficientă a infrastructurii de bază în diverse domenii (precum transporturile şi energia), infrastructură care le-ar permite nu numai dezvoltarea propriilor economii, ci şi o participare eficientă pe piaţa internă.

- Adoptarea de măsuri comune pentru stabilizarea sistemului bancar şi adoptarea unui Plan european de redresare economică au demonstrat că rezultatele sunt semnificativ mai bune dacă funcţionează coordonarea la nivelul întregii UE. 

- Pe plan mondial, UE aduce valoare adăugată. UE va influenţa deciziile politice mondiale numai dacă acţionează în mod concertat. O reprezentare mai puternică pe plan extern trebuie însoţită de o coordonare mai puternică pe plan intern. 
▪ Trei scenarii pentru Europa anului 2020

2. Creşterea inteligentă, durabilă şi favorabilă incluziunii
▪ Europa în anul 2020. Priorităţi şi obiective
Priorităţi:
- creştere inteligentă prin dezvoltarea unei economii bazate pe cunoaştere şi inovare;

- creştere durabilă prin promovarea unei economii mai eficiente (din punct de vedere al utilizării resurselor), mai ecologice şi mai competitive;

- creştere favorabilă incluziunii prin promovarea unei economii cu o rată ridicată a ocupării forţei de muncă.

Obiective:

- creşterea de la 69% la 75% a ratei de ocupare a populaţiei cu vârsta cuprinsă între 20 şi 64 de ani, inclusiv prin implicarea mai mare a femeilor, a lucrătorilor în vârstă şi prin integrarea sporită a migranţilor pe piaţa muncii;


- investirea unui procent de 3% din PIB în cercetare-dezvoltare (C-D), în paralel cu stabilirea unui indicator care să reflecte intensitatea C-D şi a inovării;


-  reducerea emisiilor de gaze cu efect de seră cu cel puţin 20% faţă de nivelul din 1990 sau, în anumite condiţii, cu 30%
; creşterea la 20% a ponderii surselor regenerabile de energie în consumul final de energie şi o creştere a eficienţei energetice cu 20%;

- îmbunătăţirea nivelului de educaţie prin reducerea ratei de abandon şcolar de la 15% la 10% şi prin majorarea procentului de 31% la 40% al absolvenţilor învăţământului terţiar, cu vârsta cuprinsă între 30 şi 34 de ani;

- reducerea cu 25% a numărului cetăţenilor europeni cu un nivel de trai inferior pragului naţional de sărăcie (prag naţional de sărăcie - 60% din venitul mediu disponibil în fiecare stat membru).

Comisia a propus ca aceste obiective să fie transpuse în obiective şi traiectorii naţionale care să reflecte situaţia actuală din fiecare stat membru. În paralel cu eforturile depuse de statele membre, Comisia va propune o gamă ambiţioasă de acţiuni menite să înscrie UE pe o nouă traiectorie de creştere durabilă. Eforturile depuse la nivelul UE şi cele depuse la nivel naţional trebuie să se susţină reciproc. 
 

▪ Creşterea inteligentă – o economie bazată pe cunoaştere şi inovare
Priorităţi:

- Inovare: în UE, cheltuielile destinate C-D sunt sub 2% (în principal ca urmare a nivelului redus al investiţiilor private), comparativ cu 2,6% în SUA şi 3,4% în Japonia. Ponderea mai redusă în UE a firmelor high-tech justifică jumătate din decalajul faţă de SUA. UE trebuie să se concentreze asupra impactului şi a elementelor componente ale cheltuielilor destinate cercetării şi să îmbunătăţească condiţiile pentru investiţiile sectorului privat în domeniul cercetării şi dezvoltării.

- Educaţie, formare şi perfecţionare continuă: 1/4 din numărul total al elevilor din UE au competenţe slabe de citire, unul din 7 tineri abandonează prematur studiile/formarea profesională. Aproximativ 50% ating un nivel mediu de calificare, procent insuficient pentru nevoile pieţei. Circa o persoană din 3 din rândul populaţiei cu vârsta cuprinsă între 25 şi 34 de ani deţine o diplomă universitară, comparativ cu un procent de 40% în SUA şi peste 50% în Japonia.


- Societatea digitală: cererea globală de tehnologii ale informaţiei şi comunicaţiilor reprezintă o piaţă în valoare de 2.000 miliarde €, dar numai un sfert din aceasta provine de la firme europene. Europa este în urmă în ce priveşte internetul de mare viteză, ceea ce afectează capacitatea de inovare, diseminarea cunoştinţelor on-line, distribuţia on-line a bunurilor şi serviciilor.
Iniţiative emblematice

 “O Uniune a inovării”

Obiectiv: recentrarea politicii în domeniul cercetării-dezvoltării şi inovării spre provocările cu care se confruntă societatea: schimbările climatice, energia şi utilizarea eficientă a resurselor, sănătatea şi schimbările demografice.


Direcţii de acţiune la nivelul UE:

- definitivarea spaţiului european de cercetare; elaborarea agendei strategice de cercetare; consolidarea programării comune cu statele membre;

- îmbunătăţirea condiţiilor-cadru pentru inovare; crearea brevetului european unic şi a unei instanţe specializate în materie de brevete;

- lansarea parteneriatelor europene în domeniul inovării. Primul parteneriat va avea în vedere următoarele elemente: crearea bioeconomiei până în 2020; tehnologiile generice esenţiale care să contribuie la modelarea viitorului industrial al Europei; tehnologiile care să permită persoanelor în vârstă să trăiască independent şi să fie active în societate;


- consolidarea şi dezvoltarea rolului instrumentelor UE de susţinere a inovării (fondurile structurale, fondurile de dezvoltare rurală, programul-cadru de cercetare-dezvoltare, programul-cadru pentru competitivitate şi inovare, Planul  privind tehnologiile energetice strategice - SET);


- promovarea parteneriatelor în domeniul cunoaşterii şi consolidarea legăturilor între educaţie, întreprinderi, cercetare şi inovare.


Direcţii de acţiune la nivel naţional:

- reformarea sistemelor de cercetare-dezvoltare şi inovare de la nivel naţional şi regional;


- garantarea unui număr suficient de absolvenţi de universităţi de ştiinţe, matematică şi inginerie;


- prioritatea acordată cheltuielilor destinate cunoaşterii, inclusiv prin folosirea stimulentelor fiscale şi a altor instrumente financiare pentru a promova investiţii private mai semnificative în cercetare-dezvoltare.

 “Tineretul în mişcare”

Obiectiv: consolidarea performanţei şi atractivităţii internaţionale a instituţiilor europene de învăţământ superior, sporirea nivelului general de calitate la toate nivelurile de educaţie şi formare în UE.


Direcţii de acţiune la nivelul UE:


- integrarea şi consolidarea programelor UE de mobilitate, a programelor destinate universităţilor şi cercetătorilor (Erasmus, Erasmus Mundus, Tempus şi Marie Curie);


- impulsionarea modernizării învăţământului superior la nivelul programelor şcolare, al guvernanţei şi finanţării;


- identificarea metodelor de promovare a spiritului antreprenorial prin programe de mobilitate destinate tinerilor profesionişti;


- promovarea recunoaşterii învăţării non-formale şi informale;


- lansarea cadrului pentru angajarea în muncă a tinerilor, care să prezinte politicile de reducere a ratei şomajului în rândul tinerilor;

Direcţii de acţiune la nivel naţional:

- efectuarea de investiţii eficiente în sistemele de învăţământ/formare de la toate nivelurile;


- îmbunătăţirea rezultatelor în domeniul educaţiei şi reducerea abandonului şcolar, prin abordarea integrată a fiecărui segment – preşcolar, primar, secundar, profesional şi universitar;


- consolidarea deschiderii şi relevanţei sistemelor de învăţământ prin instituirea cadrelor naţionale de calificare;


- facilitarea intrării tinerilor pe piaţa muncii, prin acţiuni integrate care cuprind, inter alia, îndrumare, consiliere şi ucenicie.

“O agendă digitală pentru Europa”

Obiectiv: dezvoltarea unei pieţe unice digitale, bazate pe internet rapid şi ultrarapid şi pe aplicaţii interoperabile, care să permită accesul total la serviciile în bandă largă până în 2013, accesul total la internet de viteză mult mai mare (30 Mbps) până în 2020 şi abonarea a minimum 50% din numărul gospodăriilor europene la conexiuni internet de peste 100 Mbps.


Direcţii de acţiune la nivelul UE:


- elaborarea cadrului juridic stabil care să conducă la stimularea investiţiilor în infrastructura pentru internetul de mare viteză, precum şi în serviciile conexe;


- dezvoltarea unei politici eficiente în domeniul spectrului;


- facilitarea utilizării fondurilor structurale ale UE pentru realizarea acestei agende;


- crearea unei adevărate pieţe unice pentru conţinutul şi serviciile on-line (servicii web ale UE sigure şi fără frontiere şi pieţe de conţinut digital);


- reformarea fondurilor destinate cercetării şi inovării şi creşterea sprijinului în domeniul tehnologiilor informaţiei şi comunicaţiilor;

- promovarea accesului la internet a tuturor cetăţenilor europeni, prin acţiuni de sprijinire a procesului de dobândire a competenţelor digitale şi a accesibilităţii serviciilor digitale;


Direcţii de acţiune la nivel naţional:


- elaborarea strategiilor operaţionale privind internetul de mare viteză şi orientarea fondurilor publice spre domeniile neacoperite integral de investiţiile private;


- stabilirea cadrului juridic de coordonare a lucrărilor publice, care să asigure reducerea costurilor de dezvoltare a reţelelor;

- promovarea dezvoltării şi utilizării unor servicii on-line moderne şi accesibile (e-guvernare, servicii de asistenţă medicală on-line, casa inteligentă, competenţele informatice, securitatea).
▪ Creşterea durabilă – promovarea unei economii mai eficiente (din punct de vedere al utilizării resurselor), mai ecologice şi mai competitive 

Priorităţi:

- Competitivitate: îmbunătăţirea competitivităţii faţă de principalii parteneri comerciali printr-o productivitate sporită şi prin menţinerea avantajului obţinut prin adoptarea de soluţii ecologice care asigură utilizarea eficientă a resurselor în cadrul întregii economii şi elimină blocajele din cadrul infrastructurilor reţelelor majore.

- Combaterea schimbărilor climatice: necesitatea reducerii cât mai rapide a emisiilor de dioxid de carbon şi a explorării depline a potenţialului noilor tehnologii în domeniul captării şi stocării dioxidului de carbon; consolidarea capacităţii de rezistenţă a economiilor europene în faţa riscurilor climatice şi a capacităţii de prevenire a dezastrelor şi de reacţie la acestea.

- Energie curată şi eficientă: atingerea obiectivelor în materie de energie va permite atât scăderea, până în 2020, cu 60 de miliarde € a valorii importurilor de petrol şi gaze, cât şi la asigurarea securităţii energetice a UE; progresele suplimentare în ce priveşte integrarea pieţei europene a energiei ar putea conduce la creşterea PIB-ului cu 0,6%-0,8%; dacă 20% din energia folosită va proveni din surse regenerabile şi dacă se atinge şi obiectivul de 20% privind eficienţa energetică, la nivelul UE s-ar putea crea peste 1.000.000 de noi locuri de muncă.
Iniţiative emblematice
 “O Europă eficientă din punct de vedere al utilizării resurselor”

Obiectiv: decuplarea creşterii economice de utilizarea resurselor şi de consumul de energie, reducerea emisiilor de CO2, creşterea competitivităţii şi promovarea securităţii energetice sporite.

Direcţii de acţiune la nivelul UE


- mobilizarea instrumentelor financiare ale UE (fondurile pentru dezvoltare rurală, fondurile structurale, programul-cadru pentru C-D, reţelele transeuropene, BEI) ca parte a unei strategii solide de finanţare, care îmbină finanţarea UE cu finanţarea publică naţională şi cu cea privată;


- consolidarea cadrului de utilizare a instrumentelor de piaţă (certificate de emisii, reforma impozitării energiei, încurajarea utilizării mai extinse a achiziţiilor publice ecologice);


- prezentarea de propuneri pentru modernizarea şi decarbonizarea sectorului transporturilor (dezvoltare rapidă a infrastructurilor de reţea de mobilitate electrică, gestionarea eficientă a traficului, logistică performantă, urmărirea reducerii emisiilor de dioxid de carbon în sectoarele rutier, aviatic şi naval, inclusiv lansarea unei iniţiative majore privind automobilele ecologice europene);


-  accelerarea aplicării proiectelor strategice cu valoare adăugată ridicată pentru Europa, în vederea eliminării principalelor blocaje, îndeosebi în secţiunile transfrontaliere şi în nodurile intermodale (oraşe, porturi, platforme logistice);


- finalizarea pieţei interne a energiei şi punerea în aplicare a Planului privind tehnologiile energetice strategice (SET);


- prezentarea unei iniţiative privind evoluţia reţelelor europene (inclusiv a reţelelor transeuropene de energie) către o super-reţea europeană. În acest sens, este necesară promovarea proiectelor de infrastructură de importanţă strategică majoră pentru UE, în zona baltică, în Balcani, în regiunea mediteraneeană şi în Eurasia;


- adoptarea şi implementarea unui Plan de acţiune revizuit privind eficienţa energetică şi promovarea unui program substanţial în domeniul utilizării eficiente a resurselor, prin utilizarea fondurilor structurale şi a altor tipuri de fonduri;


- stabilirea unei viziuni privind modificările structurale şi tehnologice necesare tranziţiei -  până în 2050 - către o economie cu emisii reduse de dioxid de carbon, eficientă din punct de vedere al utilizării resurselor şi rezistentă la schimbările climatice (prevenirea dezastrelor şi reacţia la acestea; valorificarea contribuţiei politicilor de coeziune, agricolă, de dezvoltare rurală şi maritimă la provocările determinate de schimbările climatice; îmbunătăţirea securităţii alimentare la nivel mondial).

Direcţii de acţiune la nivel naţional


- eliminarea treptată a subvenţiilor dăunătoare mediului;


- dezvoltarea instrumentelor de piaţă (stimulente fiscale şi achiziţii publice);


- dezvoltarea infrastructurii energetice şi de transport inteligente, modernizată şi complet interconectată;


- asigurarea implementării coordonate a proiectelor de infrastructură în cadrul reţelei centrale a UE, pentru sporirea eficienţei sistemului de transport al UE, în ansamblu;


- concentrarea asupra dimensiunii urbane a transporturilor;


- dezvoltarea standardelor de performanţă energetică în construcţii şi a instrumentelor de piaţă (impozitarea, subvenţiile şi achiziţiile publice), utilizarea fondurilor structurale pentru investiţii în construcţia de clădiri publice eficiente energetic;


- stimularea instrumentelor de economisire a energiei (bazate pe TIC), care ar putea creşte eficienţa în sectoarele mari consumatoare de energie.
 “O politică industrială adaptată erei globalizării”

Obiectiv: elaborarea cadrului pentru o politică industrială modernă, care să sprijine spiritul antreprenorial, să ghideze şi să ajute industria (inclusiv IMM-urile), pentru a face faţă provocărilor generate de globalizare, pentru a promova competitivitatea sectorului industriei primare, al producţiei şi al serviciilor.

Direcţii de acţiune la nivelul UE:


- stabilirea unei policiti industriale favorabile menţinerii şi dezvoltării unei baze industriale puternice, competitive şi diversificate, precum şi sprijinirii tranziţiei sectoarelor de producţie către o utilizare mai eficientă a energiei şi resurselor;


- dezvoltarea abordării orizontale a politicii industriale, care să combine diverse instrumente de politică (reglementarea “inteligentă”, modernizarea achiziţiilor publice, stabilirea normelor şi a standardelor în materie de concurenţă);


- îmbunătăţirea mediului de afaceri (îndeosebi al IMM-urilor), inclusiv prin: reducerea costurilor de tranzacţie aferente desfăşurării unei activităţi economice în Europa; promovarea clusterelor
; îmbunătăţirea accesului la finanţare;


- promovarea restructurării sectoarelor aflate în dificultate şi acordarea de sprijin prin intermediul sistemului de ajutoare de stat de care dispune UE şi/sau prin Fondul european de ajustare la globalizare (FEG);


- promovarea tehnologiilor şi a metodelor de producţie care reduc utilizarea resurselor naturale şi sporesc investiţiile în patrimoniul natural al UE;

- promovarea internaţionalizării IMM-urilor;


- dezvoltarea reţelelor de transport şi de logistică pentru asigurarea accesului efectiv pe piaţa unică şi pe piaţa internaţională;


- dezvoltarea unei politici spaţiale eficiente şi depăşirea provocărilor-cheie de la nivel mondial (programele Galileo şi GMES);


- sporirea competitivităţii sectorului turismului în Europa;


- revizuirea reglementărilor specifice pentru sprijinirea tranziţiei sectoarelor serviciilor şi producţiei către utilizarea mai eficientă a resurselor; îmbunătăţirea modului de definire a standardelor europene pentru stimularea competitivităţii pe termen lung a industriei europene (inclusiv promovarea comercializării şi adoptării unor tehnologii generice esenţiale);


Direcţii de acţiune la nivel naţional


- îmbunătăţirea mediului de afaceri, în special a IMM-urilor inovatoare;


- îmbunătăţirea asigurării respectării drepturilor de proprietate intelectuală;


- reducerea sarcinilor administrative ale societăţilor şi îmbunătăţirea calităţii legislaţiei din domeniul afacerilor;


- îmbunătăţirea colaborării între părţile interesate din diferite sectoare (întreprinderi, sindicate, mediu academic, ONG-uri, organizaţii ale consumatorilor) pentru identificarea blocajelor şi dezvoltarea unei analize comune cu privire la modalităţile de menţinere a unei baze industriale şi de cunoaştere solide.
▪ Creşterea favorabilă incluziunii – o economie cu o rată ridicată a ocupării forţei de muncă, asigurând coeziunea economică, socială şi teritorială

Priorităţi:

- Ocuparea forţei de muncă: 2/3 din populaţia activă a Europei are în prezent un loc de muncă, comparativ cu peste 70% în SUA şi Japonia (o rată scăzută de ocupare se înregistrează în rândul femeilor şi al lucrătorilor în vârstă); rata şomajului în rândul tinerilor este de peste 21%.

- Competenţele: aproximativ 80 de milioane de persoane au competenţe reduse/de bază, persoanele mai instruite fiind cele care beneficiază, în principal, de posibilităţile oferite de învăţarea de-a lungul vieţii. Până în 2020, 16 milioane de locuri de muncă vor impune un nivel înalt de calificare, în timp ce numărul locurilor de muncă necesitând competenţe reduse va scădea cu 12 milioane.

- Combaterea sărăciei: anterior crizei, 80 de milioane de persoane erau ameninţate de sărăcie (din care 19 milioane copii); în prezent, 8% dintre persoanele care au un loc de muncă nu câştigă suficient pentru a ieşi din sărăcie; criza a afectat îndeosebi nivelul şomajului.

Iniţiative emblematice
 “O agendă pentru noi competenţe şi noi locuri de muncă”


Obiectiv: modernizarea pieţelor muncii în vederea creşterii nivelurilor de ocupare a forţei de muncă şi asigurării sustenabilităţii modelelor sociale europene.


Direcţii de acţiune la nivelul UE:


- definirea şi punerea în aplicare, împreună cu partenerii sociali europeni, a celei de-a doua etape a agendei de flexicuritate, pentru identificarea modalităţilor de îmbunătăţire a gestionării tranziţiilor economice, de combatere a şomajului şi de creştere a ratelor de ocupare a forţei de muncă;


- adaptarea cadrului legislativ, în conformitate cu principiile reglementării “inteligente”, la evoluţia modelelor de organizare a muncii (ore de lucru, detaşarea lucrătorilor) şi la noile riscuri la adresa sănătăţii şi a securităţii muncii;


- facilitarea şi promovarea mobilităţii lucrătorilor în interiorul UE şi asigurarea raportului corespunzător între cererea şi oferta de locuri de muncă, prin intermediul unui sprijin financiar adecvat acordat din fondurile structurale (în special din Fondul Social European);

- consolidarea capacităţii partenerilor sociali şi valorificarea deplină a potenţialului de soluţionare a problemelor oferit de dialogul social la toate nivelurile (la nivel UE, la nivel naţional/regional, la nivel sectorial şi la nivelul întreprinderilor);


- impulsionarea cadrului strategic de cooperare în materie de educaţie şi formare;

- asigurarea dobândirii competenţelor necesare pentru continuarea studiilor şi a integrării pe piaţa muncii, precum şi a recunoaşterii acestora pe tot parcursul educaţiei generale, profesionale, superioare şi din viaţa adultă; un cadru european pentru aptitudini, competenţe şi profesii (ESCO).

Direcţii de acţiune la nivel naţional


- punerea în aplicare a măsurilor naţionale de flexicuritate, conform celor convenite în cadrul Consiliului European, reducerea segmentării pieţei muncii şi facilitarea tranziţiilor, reconcilierea vieţii profesionale cu viaţa privată;


- analizarea şi monitorizarea regulată a eficienţei sistemelor fiscale şi de asigurări sociale; acordarea unei atenţii speciale persoanelor cu un nivel scăzut de calificare şi, simultan, eliminarea măsurilor de descurajare a activităţilor independente;

- promovarea de noi forme de reconciliere a vieţii profesionale cu cea privată; promovarea politicilor de îmbătrânire activă şi a celor privind egalitatea de şanse între femei şi bărbaţi;
- monitorizarea concretizării eficiente a rezultatelor dialogului social;
- impulsionarea aplicării Cadrului european al calificărilor, prin instituirea unor cadre naţionale ale calificărilor;


- asigurarea dobândirii competenţelor necesare în vederea continuării studiilor şi a integrării pe piaţa muncii, precum şi recunoaşterea acestora pe tot parcursul educaţiei generale, profesionale, superioare şi din viaţa adultă, inclusiv în cadrul învăţării non-formale şi informale;
- dezvoltarea de parteneriate între mediul educaţiei/formării şi cel al muncii, în special prin implicarea partenerilor sociali în planificarea ofertelor de educaţie şi formare.

“O platformă europeană de combatere a sărăciei”

Obiectiv: asigurarea coeziunii economice, sociale şi teritoriale, în vederea sensibilizării opiniei publice şi a recunoaşterii drepturilor fundamentale ale persoanelor care se confruntă cu sărăcia şi excluziunea socială.

Direcţii de acţiune la nivelul UE:

- transformarea metodei deschise de coordonare în materie de excluziune socială şi de protecţie socială într-o platformă de cooperare, de evaluare colegială şi de schimb de bune practici, într-un instrument de încurajare a angajamentului actorilor din sectorul public şi privat de a reduce excluziunea socială şi de a întreprinde acţiuni concrete, inclusiv prin acordarea de sprijin specific din fondurile structurale (îndesebi din FSE);
- elaborarea şi aplicarea programelor de promovare a inovării sociale în rândul grupurilor vulnerabile, de combatere a discriminării şi dezvoltarea unei noi agende pentru integrarea migranţilor;

- evaluarea sistemelor de protecţie socială şi de pensii şi identificarea modalităţilor de îmbunătăţire a accesului la sistemele de sănătate.

Direcţii de acţiune la nivel naţional:

- promovarea responsabilităţii colective şi individuale în domeniul combaterii sărăciei şi excluziunii sociale;

- definirea şi aplicarea măsurilor de sprijinire a grupurilor cu grad ridicat de risc (familii monoparentale, femei în vârstă, minorităţi, romi, persoane cu handicap, persoane fără adăpost);

- dezvoltarea continuă a sistemelor de securitate socială şi de pensii, precum şi a accesului la asistenţă medicală. 

3. Verigi lipsă şi blocaje
3.1. O piaţă unică pentru secolul XXI

Tendinţele actuale indică semne de slăbire a integrării şi de dezamăgire cu privire la piaţa unică, criza adăugând la acestea şi tentaţia naţionalismului economic. 


În ciuda existenţei juridice a pieţei unice, întreprinderile şi cetăţenii se confruntă cu persistenta realitate a blocajelor care afectează activităţile transfrontaliere: reţelele nu sunt suficient de bine interconectate, iar aplicarea normelor din domeniul pieţei unice rămâne inegală; adesea, pentru aceiaşi tranzacţie, întreprinderile şi cetăţenii se confruntă cu 27 de sisteme juridice diferite.  În timp ce întreprinderile europene se confruntă cu fragmentarea şi cu norme divergente, concurenţii acestora din China, SUA sau Japonia beneficiază pe deplin de puterea conferită de pieţele lor interne de mari dimensiuni.


Piaţa unică a fost concepută înaintea apariţiei internetului, înainte ca tehnologiile informaţiei şi a comunicaţiilor să devină factori principali de creştere economică şi înainte ca serviciile să ocupe un loc predominant în economia europeană. Apariţia unor noi servicii (conţinutul on-line şi media, sănătatea, sistemele inteligente de măsurare a consumului de energie) constituie un potenţial considerabil care poate fi exploatat corespunzător numai prin depăşirea fragmentării care blochează în prezent fluxul de conţinut on-line şi accesul consumatorilor şi al întreprinderilor. Transpunerea deplină a Directivei privind serviciile ar putea creşte cu 45% volumul comerţului cu servicii comerciale şi cu 25% investiţiile străine directe, generând o creştere a PIB-ului cuprinsă între 0,5% şi 1,5%.


Propuneri de acţiuni destinate eliminării blocajelor de pe piaţa unică:


- consolidarea structurilor de aplicare a măsurilor privind piaţa unică, inclusiv reglementarea reţelelor; consolidarea Directivei privind serviciile şi a pachetului legislativ privind supravegherea pieţelor financiare;

- continuarea punerii în practică a agendei pentru o reglementare inteligentă; examinarea posibilităţii de a favoriza utilizarea regulamentelor în raport cu directivele; lansarea evaluărilor ex-post privind legislaţia existentă; continuarea monitorizării pieţei; reducerea sarcinii administrative; eliminarea obstacolelor fiscale; îmbunătăţirea mediului de afaceri (în special pentru IMM-uri); sprijinirea spiritului antreprenorial;

- adaptarea legislaţiei europene şi naţionale la era digitală (normele privind răspunderea juridică, garanţiile, livrarea şi soluţionarea litigiilor), pentru a promova circulaţia conţinutului şi a asigura un nivel înalt al încrederii consumatorilor şi societăţilor;

- acordarea de facilităţi şi reducerea costurilor suportate de întreprinderi şi consumatori pentru încheierea contractelor cu parteneri din alte state membre, prin oferirea de soluţii armonizate pentru contractele încheiate cu consumatorii şi a unui model UE de clauze contractuale şi prin obţinerea de progrese în instituirea opţională a unui drept european în materia contractelor;

- acordarea de facilităţi şi reducerea costurilor suportate de întreprinderi/ consumatori pentru asigurarea respectării contractelor şi recunoaşterea hotărârilor judecătoreşti şi a documentelor în alte state membre.

3.2. Investirea în creştere: politica de coeziune, mobilizarea bugetului UE şi finanţările private

Coeziunea economică, socială şi teritorială rămâne în centrul Strategiei Europa 2020. Politica de coeziune şi fondurile structurale reprezintă mecanisme-cheie de execuţie pentru realizarea priorităţilor de creştere inteligentă, durabilă şi favorabilă incluziunii în statele membre.

Criza financiară a avut un impact puternic asupra capacităţii întreprinderilor şi administraţiilor europene de a finanţa proiecte de investiţii şi de inovare. Pentru realizarea obiectivelor Strategiei Europa 2020 sunt necesare: un cadru legislativ care să asigure eficienţa şi siguranţa pieţelor financiare; mobilizarea mijloacelor financiare din Europa şi experimentarea de noi metode de combinare a finanţărilor publice şi private; crearea unor instrumente inovatoare de finanţare a investiţiilor, inclusiv parteneriate între sectorul public şi cel privat (PPP). Banca Europeană de Investiţii şi Fondul European de Investiţii pot contribui la sprijinirea unui “cerc virtuos”, în care inovarea şi spiritul antreprenorial să beneficieze de finanţări rentabile de la primele investiţii şi până la cotarea pe pieţele bursiere.

Cadrul financiar multianual al UE trebuie să reflecte priorităţile pe termen lung în materie de creştere şi să abordeze modalităţile în care trebuie concepute instrumentele de finanţare (fonduri structurale, fonduri destinate agriculturii şi dezvoltării rurale, programul-cadru de cercetare şi programul-cadru pentru competitivitate şi inovare), precum şi modalităţile de creştere a impactului bugetului UE care, deşi redus, poate avea un efect catalizator important atunci când este bine direcţionat.

Propuneri de acţiuni pentru dezvoltarea soluţiilor de finanţare inovatoare care să sprijine obiectivele Strategiei Europa 2020:

- revizuirea cadrului financiar şi sporirea eficienţei bugetului UE, printr-o mai bună ierarhizare a priorităţilor şi prin corelarea corespunzătoare a cheltuielilor UE cu obiectivele Strategiei Europa 2020, în vederea eliminării fragmentării actuale a instrumentelor de finanţare ale UE (de exemplu, pentru: cercetare, dezvoltare şi inovare; investiţii în infrastructuri-cheie de reţele transfrontaliere de energie şi transporturi; tehnologii cu emisii reduse de carbon);

- elaborarea de noi instrumente de finanţare în cooperare cu BEI/FEI şi sectorul privat;


- concretizarea pieţei europene a capitalului de risc, pentru facilitarea accesului direct al întreprinderilor la pieţele de capital şi analiza metodelor de stimulare a sectorului privat pentru a acorda fonduri destinate finanţării întreprinderilor nou înfiinţate şi IMM-urilor inovatoare. 
3.3. Utilizarea instrumentelor de politică externă ale UE

O Europă deschisă care funcţionează într-un cadru internaţional reglementat reprezintă cea mai bună cale de exploatare a beneficiilor globalizării. În acelaşi timp, pe scena internaţională, Europa trebuie să îşi facă simţită prezenţa într-un mod mai eficient, să îşi asume un rol de prim rang în modelarea viitoarei ordini economice mondiale în cadrul G20 şi să urmărească interesele europene prin utilizarea activă a tuturor instrumentelor de care dispune.

Este necesar ca o parte din creşterea generată de Europa în următorii 10 ani să provină din economiile emergente, deoarece clasele medii din aceste ţări se dezvoltă şi importă mărfuri şi servicii pentru care UE deţine un avantaj comparativ.


În cadrul OMC şi la nivel bilateral, trebuie luate măsuri pentru facilitarea accesului pe piaţă al întreprinderilor din UE şi pentru asigurarea unor condiţii concurenţiale echitabile. 


Strategia Europa 2020 este relevantă atât pentru ţările membre, cât şi pentru ţările candidate şi ţările din vecinătatea UE; extinderea zonei în care se aplică normele UE va conduce la crearea de noi oportunităţi atât pentru UE cât şi pentru vecinii săi.


În următorii ani, unul din obiectivele cruciale va consta în dezvoltarea relaţiilor strategice cu economiile emergente pentru a se stabili preocupările comune, pentru a se promova coreglementarea şi a alte tipuri de cooperare, precum şi pentru a se soluţiona în mod corespunzător problemele bilaterale. Structurile care vor sta la baza acestor relaţii trebuie să fie flexibile şi să aibă mai degrabă un caracter politic decât unul etnic.


Elemente ale strategiei comerciale:


- încheierea negocierilor comerciale multilaterale şi bilaterale în curs şi asigurarea respectării mai stricte a acordurilor existente, punându-se accentul pe obstacolele netarifare din calea comerţului;

- iniţiative de deschidere comercială pentru sectoarele de viitor (produsele şi tehnologiile ecologice, produsele şi serviciile de înaltă tehnologie) şi iniţiative privind standardizarea internaţională (îndeosebi în domeniile de creştere);


- propuneri de dialoguri strategice la nivel înalt cu parteneri-cheie pe teme precum: accesul pe piaţă; cadrul de reglementare; dezechilibrele mondiale; energia şi schimbările climatice; accesul la materii prime; sărăcia în lume; educaţia şi dezvoltarea. Comisia va depune eforturi pentru a consolida Consiliul Economic Transatlantic cu SUA, dialogul politic la nivel înalt cu China şi aprofundarea relaţiilor cu Japonia şi Rusia;


- elaborarea, începând cu anul 2011 şi apoi în fiecare an înainte de Consiliul European de primăvară, a unui raport privind obstacolele în calea comerţului şi a investiţiilor, în care să fie identificate metodele de îmbunătăţire a accesului pe piaţă şi a mediului de reglementare pentru întreprinderile din UE.
4. Ieşirea din criză: primii paşi către 2020

Politicile europene au fost utilizate în mod decisiv şi intensiv pentru combaterea efectelor crizei. Politica fiscală a avut un rol expansionist şi anticiclic; ratele dobânzilor au fost diminuate până la cel mai scăzut nivel cunoscut vreodată, iar nivelul infuziilor de lichidităţi în sectorul financiar a fost fără precedent. Guvernele au acordat băncilor un sprijin masiv, prin garanţii, prin recapitalizare sau prin “curăţarea” bilanţurilor de activele depreciate; alte sectoare economice au beneficiat de sprijin prin intermediul cadrului temporar şi excepţional al ajutoarelor de stat. Toate aceste măsuri au fost şi sunt în continuare justificate, însă nu li se poate conferi un caracter permanent. Nivelurile ridicate ale datoriei publice nu pot fi susţinute pe termen nedefinit.

O strategie credibilă de ieşire din criză trebuie să vizeze, pe de o parte, politica bugetară şi monetară şi, pe de altă parte, ajutorul direct acordat de guvern sectoarelor economice, în special sectorului financiar. 

În acelaşi timp, asigurarea succesului strategiei globale de ieşire din criză implică întărirea coordonării politicilor economice, în special a celor din zona euro.


4.1. Definirea unei strategii credibile de ieşire din criză


Strategia de ieşire din criză presupune o abordare coordonată care să ia în considerare eventualele efecte propagate de la un stat membru la altul, de interacţiunile dintre diversele instrumente de politică şi care să aibă în vedere următoarele aspecte:

- retragerea stimulentelor fiscale trebuie să înceapă în momentul în care redresarea este certă; întrucât momentul oportun poate fi diferit de la un stat la altul, este necesar un grad înalt de coordonare la nivel european;


- sprijinul acordat pentru şomajul de scurtă durată trebuie retras progresiv, după constatarea unei tendinţe clare de creştere a PIB-ului şi, implicit, după ce gradul de ocupare a forţei de muncă a început să crească;

- schemele de ajutor sectorial trebuie retrase progresiv şi într-un stadiu incipient, deoarece, pe de o parte, presupun costuri bugetare ridicate şi, pe de altă parte, ar putea avea efecte de denaturare a pieţei unice;


- sprijinul pentru accesul la finanţare trebuie să continue până când vor exista semne clare că, în general, condiţiile de finanţare au revenit la normal;


- retragerea sprijinului pentru sectorul financiar, începând cu schemele de garanţii guvernamentale, depinde de starea economiei, în general, şi de stabilitatea sistemului financiar, în special.


4.2. Reforma sistemului financiar

Pe termen scurt, una din priorităţile-cheie o constituie reinstaurarea unui sector financiar solid, stabil şi sănătos care să poată finanţa economia reală. Acest lucru necesită concretizarea completă şi în timp util a angajamentelor G20 şi îndeplinirea următoarelor cinci obiective specifice:

- aplicarea reformelor convenite în domeniul supravegherii sectorului financiar;


- eliminarea lacunelor de reglementare, promovarea transparenţei, a stabilităţii şi responsabilităţii, îndeosebi în ce priveşte instrumentele derivate şi infrastructura pieţei;


- finalizarea consolidării normelor europene prudenţiale, de contabilitate şi de protecţie a consumatorilor, sub forma unui cadru de reglementare unic la nivel european;

- consolidarea guvernanţei instituţiilor financiare în scopul remedierii deficienţelor constatate în timpul crizei financiare în domeniul identificării şi gestionării riscurilor;

- lansarea unei politici de prevenire care să permită o bună gestionare a eventualelor crize financiare.


4.3. Continuarea consolidării bugetare inteligente pentru a se asigura creşterea pe termen lung

Pactul de stabilitate şi de creştere oferă cadrul necesar pentru punerea în aplicare a strategiilor fiscale de ieşire din criză; aceste strategii fac parte din programele de stabilitate/convergenţă ale statelor membre. În majoritatea statelor, primele semne de consolidare fiscală ar trebui să se producă în 2011, iar procesul de scădere a deficitelor sub 3% din PIB ar trebui finalizat, în principiu, până în 2013.

Sprijinirea potenţialului de creştere economică a UE, sustenabilitatea modelelor sociale europene, consolidarea finanţelor publice în contextul Pactului de stabilitate şi de creştere implică definirea unor priorităţi şi efectuarea unor alegeri dificile. Astfel:

- Dată fiind importanţa deosebită a structurii şi calităţii cheltuielilor publice, programele de consolidare bugetară trebuie să acorde prioritate “posturilor generatoare de creştere”, respectiv principalelor domenii tematice ale Strategiei Europa 2020: educaţie şi competenţe profesionale, cercetare, dezvoltare şi inovare, investiţii în reţele (internetul de mare viteză, interconexiunile reţelelor energetice şi de transporturi).

- În cadrul capitolului bugetar de venituri, o atenţie deosebită trebuie acordată calităţii sistemului de venituri/impozite. Creşterea nivelului impozitelor trebuie să se producă simultan cu introducerea în sistemele fiscale a unor elemente favorabile creşterii. Statele membre trebuie să încerce să transfere sarcina fiscală dinspre impozitarea muncii spre perceperea unor taxe de mediu.

Consolidarea fiscală şi sustenabilitatea financiară trebuie asociate cu reforme structurale importante, îndeosebi în ce priveşte sistemele de pensii, de asistenţă medicală, de protecţie socială şi de educaţie. Politica de achiziţii publice trebuie să asigure utilizarea cât mai eficientă a fondurilor publice, iar pieţele de achiziţii trebuie menţinute deschise în întreaga Uniune.
4.4. Coordonarea în cadrul Uniunii Economice şi Monetare

Pentru statele membre care au adoptat euro, moneda comună a constituit un scut valoros de apărare împotriva fluctuaţiilor ratei de schimb. Însă, criza actuală a demonstrat şi amploarea fenomenului de interdependenţă între economiile ţărilor aflate în zona euro, în special în domeniul financiar, ceea ce a dus la creşterea riscului de apariţie a efectelor de contagiune. În unele cazuri, modelele de creştere divergente duc la acumularea unor datorii publice foarte mari care, la rândul lor, exercită presiuni asupra monedei unice. Astfel, criza actuală a amplificat atât problemele cu care se confruntă zona euro (de exemplu, sustenabilitatea finanţelor publice şi potenţialul de creştere), cât şi rolul destabilizator al dezechilibrelor şi al divergenţelor în materie de competitivitate. 

Abordarea acestor provocări necesită atât o mai strânsă coordonare a politicilor, cât şi:

- un cadru de supraveghere mai intensă şi mai cuprinzătoare a statelor din zona euro; pe lângă consolidarea disciplinei fiscale, dezechilibrele macroeconomice şi evoluţia competitivităţii trebuie să constituie părţi integrante ale supravegherii economice, îndeosebi pentru facilitarea unei ajustări bazate pe politici;


- un cadru adecvat care să permită un răspuns pe măsură la ameninţările iminente la adresa stabilităţii financiare din zona euro;


- o reprezentare adecvată pe plan extern a zonei euro, pentru a se identifica soluţii ferme la problemele economice şi financiare mondiale.
5. Obţinerea de rezultate: o guvernanţă mai  puternică

Pentru obţinerea rezultatelor dorite, Strategia Europa 2020 trebuie să fie mai bine direcţionată şi să îşi stabilească obiective clare şi criterii de referinţă transparente în evaluarea progreselor înregistrate. 


5.1. Propunere de arhitectură pentru Strategia Europa 2020

Strategia, articulată în jurul unei abordări tematice şi a unei supravegheri mai orientate a fiecărui stat, are la bază forţa instrumentelor de coordonare deja existente:

- Abordarea tematică are ca scop realizarea celor 5 obiective principale convenite la nivel european, combinând acţiuni concrete atât la nivelul UE, cât şi la nivel naţional; se conferă un rol strategic formaţiunilor sectoriale ale Consiliului în ceea ce priveşte monitorizarea şi analiza progreselor realizate în îndeplinirea obiectivelor stabilite de comun acord. 

Principalul instrument este programul Europa 2020 şi iniţiativele sale emblematice, care necesită iniţierea de măsuri atât la nivelul UE, cât şi la nivelul statelor membre. 


- Rapoartele de ţară contribuie la îndeplinirea obiectivelor Strategiei Europa 2020, ajutând statele membre să definească şi să pună în aplicare strategiile de ieşire din criză, să recapete stabilitatea macroeconomică, să identifice blocajele existente la nivel naţional, să revină la o creştere economică durabilă şi să redobândească sustenabilitatea finanţelor publice. Rapoartele trebuie să includă politica fiscală şi aspecte macroeconomice esenţiale legate de creştere şi competitivitate şi să asigure o abordare integrată a elaborării şi aplicării politicilor, aspect esenţial în alegerile pe care voi trebui să le facă statele membre, având în vedere constrângerile la care sunt supuse din punct de vedere al finanţelor publice. Se va acorda o atenţie specială funcţionării zonei euro şi interdependenţei statelor membre.  

  În acest scop, rapoartele şi evaluările pentru “Europa 2020” şi pentru Pactul de Stabilitate şi de Creştere (PSC) urmează a se realiza simultan, pentru a concentra în acelaşi loc mijloacele şi scopurile, păstrându-se, însă, atât distincţia între instrumente şi proceduri, cât şi integritatea PSC. Fiecare stat membru trebuie să prezinte simultan programul anual de stabilitate/de convergenţă şi programul raţionalizat de reformă, care să cuprindă atât măsurile de raportare privind progresele înregistrate în atingerea obiectivelor, cât şi principalele reforme structurale menite să depăşească blocajele existente în calea creşterii economice. Ambele programe – cu trimiterile încrucişate necesare – trebuie prezentate Comisiei Europene şi celorlalte state membre în ultimul trimestru al anului. 
Comitetul European pentru Riscuri Sistemice (CERS) trebuie să prezinte rapoarte periodice privind riscurile existente la nivel macroeconomic. Comisia va evalua aceste programe şi va prezenta un raport privind punerea în aplicare a măsurilor prevăzute în programe, acordând o atenţie deosebită provocărilor legate de uniunea economică şi monetară. 
În felul acesta, pentru fiecare stat membru, Consiliul European va avea la dispoziţie o analiză a situaţiei economice şi a locurilor de muncă, o situaţie generală a bugetului, o prezentare a condiţiilor macrofinanciare şi a progreselor înregistrate în cadrul fiecărei tematici.

▪ Orientări integrate. Strategia Europa 2020 va fi instituţionalizată printr-o serie restrânsă de orientări integrate “Europa 2020”, care va cuprinde orientări privind ocuparea forţei de muncă şi orientări generale de politică economică (Anexă). 
▪ Recomandări privind politicile. Statele membre vor primi recomandări privind politicile atât în contextul întocmirii rapoartelor de ţară, cât şi în cel al abordării tematice a Strategiei Europa 2020.

Recomandările formulate în contextul supravegherii fiecărui stat membru vor viza aspecte cu implicaţii importante atât la nivel macroeconomic, cât şi la nivelul finanţelor publice, în timp ce recomandările din cadrul abordării tematice vor oferi consiliere amănunţită în ce priveşte provocările microeconomice şi cele legate de ocuparea forţei de muncă.

Recomandările vor fi precise şi vor acorda statelor membre un termen pentru iniţierea măsurilor corespunzătoare (de exemplu, 2 ani). Statul membru va trebui să stabilească măsurile de aplicare a recomandării. În cazul în care, la expirarea termenului, un stat membru nu a răspuns adecvat unei recomandări politice a Consiliului/politicile statului respectiv contravin acesteia, Comisia poate emite un avertisment de politică.
5.2. Contribuţia părţilor

▪ Implicarea totală a Consiliului European
Spre deosebire de situaţia actuală, în care Consiliul European este ultimul element în procesul decizional al strategiei, în viitor, în calitate de organism care asigură integrarea politicilor şi gestionează interdependenţa dintre statele membre şi UE, Consiliul European va supraveghea punerea în aplicare a strategiei. În baza dreptului conferit de urmărire la nivel orizontal, Consiliul European se va concentra asupra unor teme specifice, oferind orientările şi impulsurile necesare.

▪ Consiliul de Miniştri

Formaţiunile relevante ale Consiliului de Miniştri se vor ocupa de punerea în aplicare a programului “Europa 2020” şi vor îndeplini obiectivele stabilite pentru domeniile lor de competenţă. În cadrul iniţiativelor emblematice, statele membre vor intensifica schimburile de informaţii privind bunele practice, cu diferitele formaţiuni ale Consiliului de Miniştri. 

▪ Comisia Europeană

Comisia Europeană va prezenta un raport anual privind îndeplinirea obiectivelor Strategiei “Europa 2020”, în care va pune accentul pe progresele înregistrate în îndeplinirea principalelor obiective stabilite şi va evalua atât rapoartele de ţară, cât şi programele de stabilitate/convergenţă. Comisia va prezenta recomandări sau avertismente de politică, va face propuneri de politică în vederea îndeplinirii obiectivelor strategiei şi va prezenta o evaluare specifică a progreselor înregistrate în zona euro.

▪ Parlamentul European

În cadrul strategiei, Parlamentul European va avea un rol important nu numai în calitate de colegislator, ci şi ca forţă motrice de mobilizare a cetăţenilor şi a parlamentelor naţionale. 


▪ Autorităţile naţionale, regionale şi locale

În parteneriat cu parlamentele, cu partenerii sociali şi cu reprezentanţii societăţii civile, autorităţile naţionale, regionale şi locale trebuie să contribuie la elaborarea şi punerea în aplicare a programelor naţionale de reformă. 
▪ Părţile interesate şi societatea civilă
Va trebui intensificată participarea la dezbateri a Comitetului Economic şi Social şi a Comitetului Regiunilor. 
Schimbul de bune practici, stabilirea obiectivelor de referinţă şi crearea de reţele – promovate de unele state membre – s-au dovedit un instrument folositor pentru a genera implicare şi dinamism în procesul de reformă.
III. PROIECTUL PROGRAMULUI NAŢIONAL DE REFORMĂ AL ROMÂNIEI

La nivelul statelor membre, Strategia Europa 2020 este implementată prin intermediul Programelor naţionale de reformă.

Statele membre au transmis Comisiei Europene (până la 12 noiembrie 2010) proiectele Programelor naţionale de reformă pentru perioada 2011-2013, urmând ca varianta finală să fie transmisă până la sfârşitul lunii aprilie 2011.  În elaborarea documentului final, se vor avea în vedere atât corelarea cu Programele de convergenţă, cât şi observaţiile şi recomandările formulate de Comisia Europeană în documentul Analiza anuală a creşterii economice (prima analiză a fost publicată la 12 ianuarie 2011). 
Pentru a asigura continuitatea măsurilor de reformă deja asumate în perioada 2007–2010, dar şi concordanţa cu prevederile Memorandumului de înţelegere semnat de România cu Comunitatea Europeană şi cu Programul de guvernare 2009-2012, proiectul Programului naţional de reformă propune ca reforme prioritare pe termen scurt îmbunătăţirea mediului de afaceri, respectiv creşterea eficienţei şi transparenţei administraţiei publice. 

În perioada martie-aprilie 2011, în urma unor consultări şi dezbateri publice, se va realiza finalizarea Programului naţional de reformă şi transmiterea acestuia la Comisia Europeană.

Prezentare sintetică a proiectului Programului naţional de reformă
Proiectul Programului naţional de reformă al României pentru perioada 2011-2013 cuprinde măsuri referitoare la: cadrul macroeconomic; ţintele naţionale şi principalele măsuri pentru atingerea acestora; reformele prioritare; blocajele existente în calea creşterii economice şi a ocupării forţei de muncă.

I. Ţinte naţionale şi măsuri prioritare pentru atingerea acestora

1. Ocuparea forţei de muncă

La orizontul anului 2020, pentru grupa de vârstă 20-64 de ani, rata de ocupare asumată de România trebuie să fie de 70%. 
Măsurile prioritare vizate sunt grupate pe 4 direcţii de acţiune: îmbunătăţirea funcţionării pieţei muncii; facilitarea tranziţiei de la şomaj/inactivitate către ocupare; consolidarea competenţelor profesionale ale forţei de muncă; integrarea pe piaţa muncii a persoanelor din mediul rural, a tinerilor şi femeilor.

2. Cercetare, dezvoltare, inovare (CDI)
Recuperarea decalajelor faţă de actualul nivel mediu atins în UE pentru investiţiile în cercetare-dezvoltare-inovare. În UE, media actuală a cheltuielilor totale C-D-I este de 1,92% din PIB-ul corespunzător anului 2008.
În anul 2020, în România, nivelul investiţiilor în cercetare şi dezvoltare (sectoarele public şi privat) trebuie să atingă 2% din PIB. 

Pentru atingerea ţintei asumate au fost identificate 3 direcţii de acţiune: întărirea capacităţii şi a performanţelor sistemului C-D-I; stimularea creşterii investiţiilor C-D-I în sectorul privat; dezvoltarea dimensiunii europene a politicilor şi programelor C-D-I.
3. Schimbări climatice şi energie

3.1. Reducerea emisiilor de gaze cu efect de seră (GES)

Până în anul 2020, se ţinteşte o reducere cu 20% a emisiilor de gaze cu efect de seră, faţă de nivelurile înregistrate în anul de referinţă 1990.


Sunt prevăzute 5 măsuri integrate: reducerea emisiilor de GES din sectorul energetic; reducerea emisiilor de GES din domeniul transporturilor; captarea şi stocarea carbonului prin elaborarea şi implementarea Programului naţional pentru captarea şi stocarea cărbunelui, cu orizont de timp 2020; atenuarea efectelor emisiilor de GES, prin implementarea Programului naţional de îmbunătăţire a calităţii mediului; întărirea capacităţii administrative pentru susţinerea creşterii durabile în România (prin constituirea unui Comitet interministerial, în coordonarea viceprim-ministrului României).
3.2. Surse regenerabile de energie (SRE)

Ţinta naţională pentru energia din surse regenerabile este cea impusă de Directiva 2009/28/EC, conform căreia, în 2020, ponderea energiei din surse regenerabile în consumul final brut de energie trebuie să fie de 24%.

Pentru atingerea valorii stabilite pentru 2020, România va trebui să valorifice 63,5% din potenţialul total al surselor regenerabile de energie. 

În vederea atingerii acestei ţinte, în intervalul 2011-2013, măsurile propuse vizează: realizarea unor instalaţii pentru creşterea producţiei de energie din surse regenerabile; continuarea finanţării prin Fondul pentru Mediu; promovarea utilizării surselor regenerabile locale; continuarea promovării surselor regenerabile de energie prin intermediul certificatelor verzi; identificarea periodică (la 2 ani) a zonelor în care datorită concentrării producţiei de energie din SRE pot apărea congestii în reţeaua de transport şi includerea cu prioritate a soluţiilor de eliminare a acestora în planurile bianuale de dezvoltare a reţelelor; elaborarea unor sisteme de certificare sau sisteme de calificare echivalente pentru instalatorii de cazane şi sobe mici.


3.3. Eficienţă energetică


În stabilirea ţintei naţionale de economisire a energiei, România a optat pentru utilizarea consumului de energie primară, ca indicator. S-a estimat că în anul 2020, România va putea realiza o economie de energie primară de cca 10 Mtep.

Măsurile propuse vizează: extinderea, până în 2020, a perioadei de implementare a Programului “Termoficare, căldură şi confort”; continuarea Programului de reabilitare termică a blocurilor de locuinţe; extinderea Programului naţional de eficienţă energetică; aplicarea Schemei de ajutor de stat pentru promovarea cogenerării de înaltă eficienţă; continuarea campaniilor de informare a populaţiei şi a mediului de afaceri privind importanţa creşterii eficienţei energetice.

4. Educaţie


4.1.Reducerea ratei părăsirii timpurii a şcolii


Se vizează atingerea unei rate a părăsirii timpurii a şcolii de maximum 11,3% în 2020, faţă de 16,6% în 2009.


Măsuri concrete: extinderea cadrului de aplicare a reformei educaţiei timpurii; asigurarea participării la o educaţie de calitate pentru şcolarii proveniţi din grupurile dezavantajate; susţinerea şi dezvoltarea învăţării pe tot parcursul vieţii; dezvoltarea învăţământului profesional liceal (filiera tehnologică) şi a şcolii postliceale; revizuirea sau, după caz, elaborarea standardelor de calitate pentru învăţământul preuniversitar, precum şi a standardelor ocupaţionale, de formare şi de pregătire profesionale.


4.2. Creşterea ponderii populaţiei cu vârsta de 30-34 ani cu nivel de educaţie terţiară


Se vizează atingerea unei rate de minimum 26,7% în 2020, faţă de 16,8% în 2009.


Măsuri concrete: descrierea în termeni de competenţă a 350 programe de studiu şi corelarea acestora cu calificările de pe piaţa muncii; adaptarea învăţământului superior la cerinţele pieţei muncii; acordarea de facilităţi fiscale firmelor pentru a recruta tineri absolvenţi sub 35 de ani; elaborarea unui set de facilităţi la rambursarea creditului de studii pentru absolvenţii care acceptă, prin contract, să-şi desfăşoare activitatea profesională în domeniul în care s-au pregătit, pentru o perioadă de minimum 5 ani, în mediul rural sau în zone defavorizate; sporirea accesului la educaţia terţiară, în condiţiile asigurării egalităţii de şanse.

5. Incluziunea socială/Reducerea sărăciei


Până în 2020, se vizează reducerea cu 580.000 a numărului de persoane aflate în risc de sărăcie şi excluziune socială.

Măsurile propuse în acest sens stunt structurate pe 4 direcţii de acţiune: reforma sistemului de asistenţă socială; ocuparea şi incluziunea socială activă; dezvoltarea infrastructurii sociale; reforma sistemului naţional de sănătate.


II. Reforme prioritare pe termen scurt şi mediu la nivel naţional


Creşterea eficienţei şi transparenţei în administraţia publică, precum şi îmbunătăţirea mediului de afaceri constituie priorităţi strategice pe termen scurt, menite să contribuie la înlăturarea obstacolelor majore în calea creşterii economice şi a ocupării forţei de muncă.


1. Asigurarea unei administraţii publice eficiente şi transparente presupune accelerarea procesului de implementare a direcţiilor de acţiune care vizează: îmbunătăţirea procesului decizional în administraţia publică; îmbunătăţirea mecanismelor de reglementare; continuarea reformei ministerelor-cheie; asigurarea calităţii şi eficienţei furnizării serviciilor publice; profesionalizarea funcţionarilor publici; sistematizarea normelor juridice specifice domeniului, prin adoptarea unui cod administrativ, respectiv a unui cod de procedură administrativă; o mai bună aplicare a legislaţiei.


2. Crearea unui mediu de afaceri predictibil, care să stimuleze competitivitatea întreprinderilor româneşti, mai ales a IMM-urilor, reprezintă un alt obiectiv focalizat pe următoarele direcţii de acţiune: îmbunătăţirea cadrului de reglementare şi creşterea transparenţei actului decizional; stimularea investiţiilor; îmbunătăţirea accesului la finanţare; consolidarea capacităţii tehnologice a întreprinderilor (îndeosebi a IMM-urilor); îmbunătăţirea serviciilor de consultanţă specializate şi diversificarea acestora; dezvoltarea educaţiei antreprenoriale în cadrul învăţământului preuniversitar, profesional, tehnic şi universitar.

III. Blocaje macro-structurale în calea creşterii economice şi a ocupării forţei de muncă


Consiliul European de primăvară din 25-26 martie 2010 a solicitat Comisiei Europene să identifice principalele blocaje care limitează creşterea economică la nivelul UE. În cadrul programelor naţionale de reformă, statele membre trebuie să evidenţieze atât măsurile pentru îndeplinirea obiectivelor naţionale, cât şi măsurile de eliminare a blocajelor care limitează creşterea economică la nivel naţional.


În Fişa elaborată pentru România, Comisia Europeană a identificat următoarele 5 blocaje macro-structurale:


1. deficitul structural ridicat al bugetului consolidat; reducerea acestuia se va face ţinând cont de realocarea cheltuielilor publice către sectoarele care susţin creşterea economică şi de asigurarea sustenabilităţii finanţelor publice, având în vedere provocarea pe care o reprezintă îmbătrânirea populaţiei;


2. slaba eficienţă, eficacitate şi independenţă a administraţiei publice, inclusiv a capacităţii de absorbţie a fondurilor structurale;


3. existenţa unor lacune în cadrul sistemului financiar; necesitatea asigurării în sistemul bancar a unor zone-tampon suficiente pentru a face faţă riscurilor directe sau indirecte legate de creditare;


4. funcţionarea deficitară a pieţei muncii, în special în ceea ce priveşte sistemul de negociere a salariilor;


5. insuficienta contribuţie a sistemului educaţional (la toate nivelurile), la formarea capitalului uman.
Anexă
Orientări integrate pentru Strategia Europa 2020

În două articole distincte, Tratatul privind funcţionarea UE prevede responsabilitatea Consiliului de a adopta orientări generale privind politica economică (art.121) şi orientări generale privind ocuparea forţei de muncă (art.148), ca instrumente juridice distincte, dar intrinsec interconectate.

La data de 27 aprilie 2010, ca urmare a solicitării Consiliului European de primăvară, Comisia Europeană a publicat un set de recomandări constând în 10 orientări integrate pentru Strategia Europa 2020, din care 6 orientări integrate pentru politica economică şi, respectiv, 4 orientări integrate privind ocuparea forţei de muncă. Orientările integrate reflectă concluziile Consiliului European şi ghidează statele membre în vederea elaborării viitoarelor Programe Naţionale de Reformă. 

“Orientări integrate privind politicile economice ale statelor membre şi ale Uniunii” (aprobate de Consiliul Uniunii Europene la 13 iulie 2010)

▪ Orientarea integrată 1: Asigurarea calităţii şi sustenabilităţii finanţelor publice


▪ Orientarea integrată 2: Abordarea dezechilibrelor macroeconomice


▪ Orientarea integrată 3: Reducerea dezechilibrelor în zona euro


▪ Orientarea integrată 4: Optimizarea sprijinului pentru cercetare-dezvoltare şi inovare, consolidarea triunghiului cunoaşterii şi eliberarea potenţialului economiei digitale


▪ Orientarea integrată 5: Utilizarea mai eficientă a resurselor şi reducerea emisiilor de gaze cu efect de seră


▪ Orientarea integrată 6: Îmbunătăţirea mediului de afaceri şi de consum şi modernizarea bazei industriale
“Orientări integrate privind politicile de ocupare ale statelor membre” (adoptate de Consiliul EPSCO la 21 octombrie 2010)


▪ Orientarea integrată 7: Creşterea participării la piaţa muncii pentru femei şi bărbaţi, reducerea şomajului structural şi promovarea calităţii locurilor de muncă


▪ Orientarea integrată 8: Dezvoltarea unei forţe de muncă adecvată cerinţelor pieţei muncii şi promovarea învăţării pe tot parcursul vieţii


▪ Orientarea integrată 9: Îmbunătăţirea calităţii şi a performanţei sistemelor de educaţie şi formare la toate nivelurile şi creşterea participării la învăţământul terţiar sau cel echivalent


▪ Orientarea integrată 10: Promovarea incluziunii sociale şi combaterea sărăciei
� http://www.consilium.europa.eu/uedocs/cms_data/docs/pressdata/RO/ec/115352.pdf


� http://eur-lex.europa.eu/LexUriServ/LexUriServ.do?uri=COM:2010:2020:FIN:RO:PDF


� http://www.consilium.europa.eu/uedocs/cmsUpload/st00006.en09.pdf


� http://www.europarl.europa.eu/eng-internet-publisher/eplive/expert/shotlist/20100310SHL40993


� http://www.consilium.europa.eu/ueDocs/cms_Data/docs/pressData/en/ec/113591.pdf


� Consiliul European din 10-11 decembrie 2009 a arătat că, în cadrul unui acord global şi cuprinzător pentru perioada de după 2012, UE îşi reiterează oferta de a trece la o reducere cu 30% până în 2020, comparativ cu nivelul din 1990, cu condiţia ca şi alte ţări dezvoltate să se angajeze la reduceri comparabile ale emisiilor şi ca ţările în curs de dezvoltare să contribuie în mod corespunzător, în conformitate cu responsabilităţile care le revin şi cu capacităţile de care dispun. 


� Aceste obiective sunt interconectate. Astfel, îmbunătăţirea nivelului de educaţie favorizează şansele de angajare, iar progresele înregistrate în ce priveşte creşterea ratei de ocupare a forţei de muncă contribuie la reducerea sărăciei. O capacitate sporită de cercetare-dezvoltare şi inovare în toate sectoarele economiei, combinată cu utilizarea mai eficientă a resurselor va îmbunătăţi competitivitatea şi va accelera crearea de locuri de muncă. Investirea în tehnologii mai ecologice, cu emisii reduse de carbon va proteja mediul, va contribui la combaterea efectelor schimbărilor climatice şi va crea noi oportunităţi de afaceri şi noi locuri de muncă.





� În acest sens, este demn de menţionat faptul că, potrivit indicelui Shanghai pe 2010, în clasamentul mondial al primelor 20 de universităţi din lume, figurează numai 2 universităţi europene (Universitatea din Cambridge şi Universitatea din Oxford).


� Clusterele sunt concentrări geografice de companii interconectate, furnizori specializaţi, prestatori de servicii, firme din industrii conexe şi instituţii asociate (universităţi, entităţi de C-D-I, entităţi de standardizare, asociaţii profesionale, camere de comerţ etc.) dintr-un anumit domeniu de activitate, care colaborează rămânând în competiţie.


� Guvernul României, Departamentul pentru Afaceri Europene, România şi Strategia Europa 2020, Reforme naţionale pentru creştere inteligentă, durabilă şi favorabilă incluziunii la orizontul anului 2020, Bucureşti, martie 2011

